b'\n_START_ARTICLE_\nP\xc3\xa1ln\xc3\xa9 Veres\n_START_SECTION_\nVida\n_START_PARAGRAPH_\nP\xc3\xa1ln\xc3\xa9 Veres va n\xc3\xa9ixer el 13 de desembre de 1815 a L\xc3\xa1zi, aleshores part de l\'Imperi austr\xc3\xadac. El seu nom de naixement \xc3\xa9s Hermin Beniczky. Despr\xc3\xa9s del seu casament i segons la tradici\xc3\xb3 hongaresa, es va canviar el nom pel del seu marit, P\xc3\xa1l Veres (el sufix "n\xc3\xa9" significa \'esposa de\'). El seu pare, P\xc3\xa1l Beniczky, era un terratinent protestant que provenia d\'una fam\xc3\xadlia noble de Nograd, i la seva mare, Karolina Sturmann, venia d\'una fam\xc3\xadlia que es va enriquir gr\xc3\xa0cies al comer\xc3\xa7. M\xc3\xa1rton Sturmann, l\'avi de Veres, era un patriota hongar\xc3\xa8s i devot protestant. Un cop P\xc3\xa1ln\xc3\xa9 va ser adulta, es va establir a Pest, on va con\xc3\xa8ixer i va fer amistat amb l\'escriptor Imre Mad\xc3\xa1ch. Va morir a Pest el 28 de setembre de 1895.\n_START_SECTION_\nActivisme\n_START_PARAGRAPH_\nP\xc3\xa1ln\xc3\xa9 Veres, una dona educada, va fundar la primera escola d\'educaci\xc3\xb3 secund\xc3\xa0ria per a noies d\'Hongria, el 1869. La seva filosofia deia que les noies havien d\'aprendre a ser autosuficients i a apreciar l\'alta literatura, evitant caure en l\'autoindulg\xc3\xa8ncia i els luxes, cosa que podria arru\xc3\xafnar qualsevol fam\xc3\xadlia. Ensenyaven les noies a ser la m\xc3\xa9s directa representaci\xc3\xb3 de D\xc3\xa9u en les seves futures vides de casades, i a comportar-se d\'acord amb els ideals cristians._NEWLINE_L\'escola tenia onze classes: quatre de nivell b\xc3\xa0sic, quatre de nivell mitj\xc3\xa0 i tres de nivell superior. El curr\xc3\xadculum de les classes superiors constava de les assignatures seg\xc3\xbcents: instrucci\xc3\xb3 religiosa, llengua hongaresa, literatura hongaresa, est\xc3\xa8tica, pedagogia, antropologia i psicologia, l\xc3\xb2gica, hist\xc3\xb2ria de la civilitzaci\xc3\xb3, \xc3\xa0lgebra i geometria, llengua alemanya, llengua francesa, arts manuals, m\xc3\xbasica vocal i instrumental, gimn\xc3\xa0stica, matem\xc3\xa0tica i esterometria, i dibuix._NEWLINE_La decebia l\'alt abandonament escolar de les seves alumnes abans d\'arribar al nivell superior. Les classes altes no veien cap utilitat pr\xc3\xa0ctica en el fet que les filles estudiessin m\xc3\xa9s enll\xc3\xa0 d\'una certa edat. El nivell superior es veia com un curs \xc3\xbanicament per a noies que volguessin esdevenir mestres. P\xc3\xa1ln\xc3\xa9 va aconseguir influir en les classes altes perqu\xc3\xa8 reconeguessin la import\xc3\xa0ncia de l\'educaci\xc3\xb3 en ambd\xc3\xb3s sexes._NEWLINE_La seva escola continua oberta, si b\xc3\xa9 ara \xc3\xa9s una escola mixta.'